text: Fragtskib er trukket fri i Kolding Fjord
  02 februar 2018 kl. 14.58
  To tankskibe er grundstødt på en uge.
  Ved 13-tiden blev fragtskibet trukket fri af to slæbebåde. Det ligger nu til kaj i Kolding Havn, hvor dykkere fredag eftermiddag tjekkede det for eventuelle skader.
  Driftschef Erik Mikkelsen fra Kolding Havn fortæller, at grundstødningen skyldes en menneskelig fejl.
  - Han navigerede forkert efter bøjerne, der marker sejlrenden. Der, hvor han skulle dreje, sejlede han ligeud, og derfor gik skibet på grund ved Agtrup Vig, siger han. 
  Det er det andet fragtskib på en uge, som går på grund det samme sted ved indsejlingen til Kolding Havn.
  - Det er meget mærkeligt. Jeg været her i 32 år, og jeg har aldrig set nogle, der på dette sted er sejlet forbi sejlrendens markeringer, siger Erik Mikkelsen.
  Skibet var lastet med stenmateriale fra Spanien og Portugal.
  
  